SCC เดินหน้าขายหุ้นกู้ 3 หมื่นลบ. อายุ 4 ปี หวังระดมทุนชำระหนี้หุ้นกู้
SCC เดินหน้าขายหุ้นกู้วงเงิน 3 หมื่นล้านบาท อายุ 4 ปี หวังระดมทุนใช้ชำระหนี้หุ้นกู้ที่ใกล้ครบกำหนด โดยเตรียมเปิดขายนักลงทุนทั่วไป 2-8 มี.ค. 61
5 ก.พ. 2561

บริษัท ปูนซิเมนต์ไทย จำกัด (มหาชน) หรือ SCC ระบุว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท วงเงินไม่เกิน 30,000 ล้านบาท อายุ 3 ปี 11 เดือน 30 วัน ครบกำหนดไถ่ถอนปี พ.ศ.2565
โดยบริษัทจะจัดสรรหุ้นกู้เสนอขายแก่ผู้ลงทุนทั่วไป ซึ่งเป็นผู้ถือหุ้นกู้บริษัท ครั้งที่ 1/2557 ครบกำหนดไถ่ถอนปี พ.ศ.2561 (SCC184A) และ หุ้นกู้บริษัท ครั้งที่ 1/2558 ชุดที่ 1 ครบกำหนดไถ่ถอนปี พ.ศ.2561 (SCC184B) โดยจองซื้อได้ในวันที่ 2, 5-8 มี.ค.61 ส่วนผู้ลงทุนทั่วไป ซึ่งเป็นผู้ถือหุ้นกู้ที่จัดออกโดยบริษัททุกรุ่น เปิดจองซื้อในวันที่ 26-28 มี.ค.61 และผู้ลงทุนทั่วไปจองซื้อได้ 29-30 มี.ค.61
ทั้งนี้ มีธนาคารไทยพาณิชย์ ธนาคารกสิกรไทย ธนาคารกรุงเทพ ธนาคารกรุงไทย และ ธนาคารกรุงศรีอยุธยา เป็นผู้จัดการการจัดจำหน่ายหุ้นกู้
โดยบริษัทมีวัตถุประสงค์ในการระดมทุนเพื่อใช้ในการชำระคืนหุ้นกู้ SCC184A และหุ้นกู้ SCC184B ที่ถึงกำหนดชำระในวันที่ 1 เม.ย.61